**Harta Nagyközség Önkormányzat Képviselő-testületének 12/2015. (V.4.) önkormányzati rendelete**

**A temetőről és a temetkezésről**

**Harta Nagyközség Önkormányzata Képviselő-testületének a 2/2016.(II.15.) és a 23/2017.(XI.30.) önkormányzati rendelettel módosított 12/2015 (V. 04.) önkormányzati rendelete**

**a temetőről és a temetkezésről**

Harta Nagyközség Önkormányzatának Képviselő-testülete (továbbiakban: Önkormányzat) a temetőkről és a temetkezésről szóló 1999. évi XLIII. törvény (továbbiakban: Tv.) 6.§ (4) bekezdésében, a 40.§ (2) bekezdésében és 41. § (3) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. tv. 13.§ (1) bekezdés 2. pontjában meghatározott feladatkörében eljárva a következőket rendeli el:

**1. Általános rendelkezések**

**1. § (1)** A rendelet hatálya a Harta Nagyközség Önkormányzata tulajdonában lévő 1223 hrsz-ú köztemetőre terjed ki.

**(2)** Az Önkormányzat az (1) bekezdésben meghatározott temetőre vonatkozó fenntartási és

üzemeltetési kötelezettségét saját maga látja el szerve, az Önkormányzati Hivatal útján.

**2. Temető helyek, sírjelek**

**2.§ (1)** Az Önkormányzat a temetőben az alábbi típusú temetési helyeket biztosítja:

a) egyes sírhely

b) kettős sírhely

c) sírbolt (kripta)

d) urnafülke

e) urnasírhely

f) urnasírbolt

**(2)** A képviselő-testület külön sírhely táblát jelöl ki a sírboltokhoz, az előre megváltható sírhelyekhez, az urnasírhelyekhez, külön temetőrészt a hamvak szétszórásához és bemosásához, valamint külön sírhelytáblát a mesterséges vagy spontán abortusz folytán távozó magzat, a csonkolt testrész, emberi szerv, szervmaradvány és a felszámolt sírokból, urnákból eltávolított maradványok eltemetéséhez.

**(3)** Az előre megváltható sírhelyek parcellájában a temetkezés a ravatalozó felőli részen kezdődik és folyamatosan halad a déli irányba.

**(4)** Az urna koporsós temetési helyre rátemethető.

**3. §**A sírhelyek mérete:

A megváltható temetési helyek méretei:

a) egyes sírhely: 110 cm x 240 cm,

b) kettős sírhely: 210 cm x 240 cm,

c) sírbolthely: 2 x 110 cm x 240 cm,

     vagy

     110 cm x 240 cm.

d) urnasírhely: 110 cm x 120 cm

**4.§ (1)**A sírjeleket a parcellákon és sorokon belül úgy kell kialakítani, hogy a köztük levő távolság maximum 50 cm legyen,amely terület nem fedhető le,és a fejrésznél a sírkeretek homlokvonala egy egyenest alkosson. A sírkő mellett lévő lefedett szegélynek is a sírhelyen belül kell lennie. A sírjelen a feliratos síremléket az elhalt fejrészéhez kell elhelyezni.

**(2)** A fejrész az

a) I.parcellában történő temetésnél a sírsor nyugati oldalára

b) a II-VII.parcellákban a keleti és a középső sírsorba történő temetésnél a keleti oldalra, a nyugati sírsorba történő temetésnél a nyugati oldalra

c) a VIII-X.parcellákban a keleti sírsorba történő temetésnél a keleti oldalra, a nyugati sírsorba történő temetésnél a nyugati oldalra kerül

**5.§ (1)**A temetkezési helyen elhelyezhető sírjelek helyben szokásos legnagyobb magassága legfeljebb 2,5 m.

**(2)**Az (1) bekezdésben megadott méretnél magasabb sírjel tervezett létesítését az építésügyi hatóságnak be kell jelenteni.

**(3)** A sírjellel az rendelkezik, aki a temetési hellyel rendelkezik.

**3. A temető infrastrukturális létesítményei**

**6.§** Az önkormányzat a tulajdonában álló köztemetőben az alábbi infrastrukturális feltételeket

biztosítja:

a) ravatalozó a szükséges kellékekkel,

b) halott hűtő berendezés,

c) boncoló szoba,

d) vízvételi lehetőség,

e) hulladéktároló havonkénti ürítéssel,

f) gépkocsival is járható út,

g) hirdetőtábla

h) villanyáram

i) kerítés

**4. Temetkezési helyekkel és a temető fenntartásával**

**kapcsolatos díjak**

**\*1 7.§ (1)** A temetési helyek feletti rendelkezési jog megszerzésének, újraváltásának díját a képviselő-testület a mellékletben foglaltak szerint állapítja meg.

**\*2(2)**

**(3)**A képviselő-testület a temetőfenntartással és az infrastrukturális létesítmények

igénybevételével kapcsolatosan az e rendeletben meghatározott kivételekkel díjakat nem állapít meg, ennek megfelelően

a) bárki sírgondozás céljára a vizet ingyenesen használhatja, a keletkező hulladékot, a

koszorú- és virágmaradványt, az erre kijelölt lerakóhelyen díjtalanul lerakhatja;

b)a temetőben biztosított illemhelyet a temetőlátogatók és a temetőben vállalkozási

tevékenységet folytatók díjtalanul használhatják;

c) az eltemettető, illetve a temetkezési szolgáltató a ravatalozót és berendezéseit a szükséges mértékig díjtalanul használhatja;

d) a temetőbe a 11.§ (3) bekezdésében meghatározott módon bárki díjtalanul behajthat.

**(4)**A temetőben vállalkozási tevékenységet folytatók részére a képviselő-testület temetőfenntartási hozzájárulási díjat nem állapít meg, de a tevékenységükhöz szükséges közüzemi szolgáltatásokat önköltségi számítás alapján térítés ellenében vehetik igénybe.

**8.§** **(1)** A sírhelyek megváltása az erre vonatkozó igény bejelentésével és a díj kifizetésével történik, arról külön határozni nem szükséges. Az igényt az Önkormányzati Hivatalban kell bejelenteni.

**(2)**a) Az előre megváltható temetési helyek megváltása urnafülkében, koporsós temetésnél az ilyen célból kialakított temetési helyekre vagy egy újra nem váltott temetési helyre,

b) egyéb esetekben mindig az igénybejelentés szerinti sorrendben, a temető folyamatos sorában következő üres temetési helyre, vagy egy újra nem váltott temetési helyre történhet.

**(3)**Újra nem váltott, használt temetési hely esetén különös gonddal kell alkalmazni – különösen a korábban odatemetett holttest maradványaira figyelemmel - az újra betemetésre vonatkozó szabályokat,

**(4)** Egy személy –ide nem értve a sírbolt-építést - legfeljebb 3 személy elhelyezésére

alkalmas sírhelye(ke)t válthat meg előre.

**\*3 (5)**

**(6)** A jegyző a használati (megváltási) idő lejártával felhívást tesz közzé az újraváltásra,

amelyet a temető hirdetőtábláján 90 napra ki kell függeszteni.

**5. A temető rendje**

**9.§ (1)** A jegyző a kegyeleti jogok gyakorlása céljából

a) nyilvántartó könyvet

b) sírbolt könyvet,

c) térképet (vázrajzot) vezet.

**(2)**A temető bejáratánál /ravatalozónál/ jól látható helyen tájékoztató táblát kell elhelyezni, amelyen fel kell tüntetni:

- a temető nyitvatartási idejét,

- a tulajdonos és az üzemeltető megnevezését, pontos címét,

- a temető térképét ki kell függeszteni.

A térképet a változásokkal legalább évente ki kell egészíteni.

**(3)** A nyitva tartási idő: folyamatos

**(4)**A köztemetőbe járművel történő behajtás biztosítása

a) a halottszállító jármű részére az előre egyeztetett időpontban,

b) más jármű /hozzátartozók/ részére a temetés időpontját figyelembe véve a ravatalozó nyitva-tartása szerint

c) mozgáskorlátozottak részére a köztemető nyitva-tartása idején,

d) a sírjel készítésével, karbantartásával kapcsolatos anyagszállítás és az ott lévő szántóföldi bérleményhez kötődően az ott végzendő munkák időpontjában a vállalkozók, illetve a bérlők részére.

**10.§ (1)** A temetőben végzendő minden munkát - kivéve a hozzátartozók részéről történő

sírgondozást, a temetési hely növénnyel való beültetését és díszítését annak megkezdése előtt - az Önkormányzati Hivatalban be kell jelenteni. Fát, vagy a sírhelyen kívülre bokrot nem lehet ültetni. A közös használatú területek fásításáról a fenntartó gondoskodik

**(2)** A temetőben munkájukat végző vállalkozók a munkájukkal összefüggésben keletkezett hulladékot kötelesek a helyszínről eltávolítani, a ravatalozót a temetés végeztével rendbe rakni, kitakarítani.

**(3)** A vállalkozók tevékenységükkel a szertartások rendjét nem zavarhatják, a látogatók

kegyeleti érzéseit nem sérthetik, a szomszédos sírokban és a temető infrastrukturális

létesítményeiben kárt nem okozhatnak.

**11.§**Tilos

a) a sírjelek, síremlékek, sírkövek elbontásából származó hulladékot a temető

területén, hulladékot, a koszorú- és virágmaradványt a kijelölt lerakóhelyen kívül

lerakni;

b) a hulladékot, a koszorú- és virágmaradványt a temetőben elégetni

c) hangoskodással, zajkeltéssel a szertartások rendjét zavarni, a temetőlátogatók

kegyeleti érzéseit megsérteni;

d) a sírokat és a temető infrastrukturális berendezéseit megrongálni.

**6. Záró rendelkezések**

**12.§**A rendelet 2015. június 1-jén lép hatályba. Hatályát veszti a temetőről és a temetkezésről szóló 6/2011. (II.18.) rendelet és az azt módosító 19/2014 (XII.30.) rendelet.

                   Dollenstein László                                                             Dr. Sárközi Zsolt

                     polgármester                                                                              jegyzô

**Záradék:** Kihirdetve: 2015. május 4.

                                                                                                              Dr. Sárközi Zsolt

                                                                                                                        jegyzõ

**\*4 Melléklet**

**A temetési helyek díjai**

**1. táblázat**

|  |
| --- |
| **Sírhelyek megváltási és újraváltási díjai** |
|  | **Hartai állandó lakóhellyel rendelkező temettető vagy elhalt esetén** | **Egyéb esetben** |
| 1. | Egyszemélyes sírhely 25 évre | 0 Ft | 10 000 Ft |
| 2. | Kétszemélyes sírhely 25 évre | 0 Ft | 20 000 Ft |
| 3. | Gyermeksírhely 25 évre | 0 Ft | 5 000 Ft |
| 4. | Előreváltott egyszemélyes sírhely első alkalommal 25 évre | 25 000 Ft | 25 000 Ft |
| 5. | Előreváltott kétszemélyes sírhely első alkalommal 25 évre | 50 000 Ft | 50 000 Ft |
| 6. | Előreváltott sírbolt (kripta) 110 X 240 cm első alkalommal 60 évre | 60 000 Ft | 60 000 Ft |

**2. táblázat**

|  |
| --- |
| **Urnás temetkezési díjak** |
|  | **Hartai állandó lakóhellyel rendelkező temettető vagy elhalt esetén** | **Egyéb esetben** |
| 1. | Urnafülke 10 évre | 0 Ft | 10 000 Ft |
| 2. | Urnasírhely 10 évre | 0 Ft | 5 000 Ft |
| 3. | Előre váltott urnafülke első alkalommal 10 évre | 45 000 Ft | 45 000 Ft |
| 4. | Előreváltott urnasírhely első alkalommal 10 évre | 15 000 Ft | 15 000 Ft |
| 5. | Előreváltott urnasírbolt első alkalommal 20 évre | 30 000 Ft | 30 000 Ft |

1. A sírhelyek újraváltása időarányosan is lehetséges, de az újraváltás időtartama legalább:

a) Urnafülke, urnasírhely esetében: 5 év

b) Koporsós sírhely, urnasírbolt esetében: 10 év

c) Sírbolt esetében: 30 év

2. Ha az elhunyt vagy a temettető hartai állandó lakóhellyel rendelkezik, a koporsós temetéseknél az újabb betemetés, rátemetés miatt a rendelkezési jog meghosszabbítása is díjmentes.

       3. A díjak bruttó összegben és forintban értendők.

\*1 Módosította a 23/2017.(XI.30.) önkormányzati rendelet 1.§-a 2018. január 1-től

\*2 Hatályon kívül helyezte a 23/2017.(XI.30.) önkormányzati rendelet 3.§-a 2018. január 1-től

\*3 Hatályon kívül helyezte a 2/2016.(II.15.) önkormányzati rendelet 1.§-a 2016. március 1-től

\*4 Módosította a a 23/2017.(XI.30.) önkormányzati rendelet 2.§-a 2018. január 1-től